সাংসদ তহবিলের টাকা খরচ করতে বাধা দিচ্ছে প্রশাসন। বুধবার বিজেপির রাজ্য অফিসে বসে এমনই অভিযোগ করলেন রূপা গঙ্গোপাধ্যায়। রাজ্যসভার বিজেপি সাংসদের দাবি, তাঁর সাংসদ তহবিলের টাকা উন্নয়নমূলক কাজে খরচে অসহযোগিতা করছে দক্ষিণ ২৪ পরগনার প্রশাসন। ধরনায় বসার হুঁশিয়ারিও দিয়েছেন রূপা গঙ্গোপাধ্যায়।  এদিন মুরলীধর স্ট্রিটে সাংবাদিক বৈঠকে রূপা গঙ্গোপাধ্যায় অভিযোগ, তাঁর সঙ্গে অসহযোগিতা করছেন দক্ষিণ ২৪ পরগনার জেলাশাসক। অর্থ খরচে সহযোগিতা মিলছে না তাঁর। এই ঘটনার প্রতিবাদে জেলাশাসকের দফতরের সামনে ধরনায় বসার হুঁশিয়ারি দিয়েছেন রূপা গঙ্গোপাধ্যায়। জেলাশাসকের বিরুদ্ধে রাজ্যসভার সচিবালয়ে লিখিত অভিযোগও জানাতে চলেছেন বিজেপি সাংসদ।         সাংসদ তহবিলের বরাদ্দ অর্থ স্থানীয় প্রশাসনের মাধ্যমে খরচ করতে হয় সাংসদদের। সেই মতো গত দুবছরে ৭ কোটি টাকার কাজের প্রস্তাব দিয়েছিলেন বলে দাবি রূপা গঙ্গোপাধ্যায়ের। এর মধ্যে আদিবাসী স্কুল নির্মাণের টাকাও রয়েছে বলে জানিয়েছেন তিনি।